Begroting: Landbou enigste sektor wat groei(Foto: Maroela Media) Terwyl belastinginkomste vanjaar met 17,9% gedaal en nagenoeg R312,8 miljard minder in die staatskoffers beland het, was die afname in sektorale groei oneweredig en het die landboubedryf trouens gegroei. Landbou, bosbou en visserye het vanjaar met 11,7% gegroei en het ŉ stewige handelsoorskot in die hand gewerk. Dit was veral danksy surplusse in die produksie van sitrus, mielies, appels, makadamianeute en suikerriet. Daar is ook hoë verwagtinge van vanjaar se koringoes, waarvan die omvang nog bereken moet word. Die mynboubedryf het in die eerste ses maande van vanjaar met 19,8% ingekrimp en die vervaardigingsbedryf met 18,3%. Die elektrisiteit-, gas- en waterbedryf het met 8,7% verklein en hoewel vlak 5 van die afsonderingstydperk Eskom die kans gegee het om sy posisie te versterk met herstelwerk, bly die elektrisiteitstelsel ten beste wankelmoedig. Die boubedryf het in die eerste ses maande van die jaar met 19,2% agteruitgeboer en 10,8% van konstruksiewerkers het hul werk verloor. Die vervoer-, stoor- en kommunikasiesektor het met 15,1% in die eerste ses maande van die jaar gedaal, terwyl die finansiële sektor 1,8% ingeboet het.